**Antalaha** je grad od 32.496 stanovnika na sjeveroistoku Madagaskara, u *Provinciji Antsiranana* - *Regija Sava*, administrativni centar istoimenog Distrikta Antalaha.

*Antalaha* je poznata kao svjetska prijestolnica vanilije i polazna točka turista za Nacionalni park Masoala na poluotoku Masoala južno od grada. Većinsko stanovništvo ove ruralne općine (kaomina) su pripadnici malagaških naroda Betsimisaraka, Sakalava i Tsimiheti.
Ime grada na malagaškom znači *mjesto gdje ima puno vode*.

Historija
---------

*Antalaha* je u 18. vijeku bila malo ribarsko selo pod kontrolom *Kraljevstva Betsimisaraka*. Za vrijeme francuske kolonijalne uprave 1899. *Antalaha* je bila dio Pokrajine Vohemar. Tad se počela razvijati kao grad, 1905. donešena je vanilija iz Reuniona i osnovane su prve plantaže, tad je izgrađena i luka. Od 1939 *Antalaha* je postala samostalna općina, od 1939 do 1959. gradom je upravljao gradonačelnik - administrator, a od 29. maja 1959. postala je glavni grad istoimene prefekture.
Prvi urbanistički plan grad je dobio 1936. a 1944. izvedbeni, po kojem je izgrađen, kao jedan od najšarmantnijih gradova madagaskarske istočne obale.
*Antalahu* danas zovu prijestolnica vanilije, jer se od sredine 20. vijeka u *Antalahi* i okolici proizvodilo preko 50% svjetske proizvodnje vanilije. Na plantažama i laboratorijima pored grada je francuski institut ORSTOM (Institut Français de Recherche Scientifique pour le Développement en Coopération) 1970. ekspemerimentirao sa proizvodnjom sintetičke vanilije.

Današnji razvoj koncentriran je na razvoj turizma, u kojeg se polažu velike nade zbog velikih pješčanih plaža u gradu i okolici, i obližnjeg Nacionalnog parka Masoala jednog od 6 parkova iz kompleksa Kišne šume Atsinanana, koji je na UNESCO-voj listi Svjetske baštine, do kojeg je moguće doći jedino terenskim vozilima.
*Antalaha* je sjedište okružnog suda, veliki obrazovni centar, sa brojnim osnovnim i srednjim školama i sjedište lokalne radio - televizijske stanice RNA.

Geografija i klima
------------------

*Antalaha* se nalazi na sjeveroistočnoj obali Madagaskara, pored estuarija rijeke *Ankavanana* u Indijski ocean, na manjoj uzvisini od 88 m, udaljena oko 537 km južno od provincijskog središta Antsiranane i oko 1449 km od glavnog grada Antananarivo. *Antalaha* ima tipičnu tropsku klimu sa čestim kišama i visokim temperaturama tokom čitave godine. Najviše kiši od januara do marta, a najugodnije je u septembru i oktobru kad je klima najugodnija, tad je prosječna temperatura od 21-23 °C.

Tropski cikloni ugrožavaju *Antalahu* i cijelu sjeveroistočnu obalu Madagaskara gotovo svake godine. Antalaha je 2000. bila strašno razorena, snažan ciklon *Indlala* razorio je Antalahu sredinom marta 2007. a u aprilu iste godine i ciklon *Jaya*, tad je poginulo najmanje 90 ljudi i oštećeno oko 90% zgrada Antalahe.

Transport i privreda
--------------------

Do *Antalahe* vodi nacionalna cesta br. 53 uz obalu Indijskog oceana. 
Grad ima skromnu morsku luku, sa dva gata, i mali *Aerodrom Antalaha-Antsirabato* (IATA: ANM, ICAO: FMNH), koji se nalazi 15 km jugoistočno od grada kod mjesta *Antsirabato* iz kojeg postoje redovne linije za Antananarivo, Antsirananu i Mahajangu 
koje održava domaća kompanija Air Madagaskar.

Većina stanovnika (40 %), bavi se poljoprivredom, u industriji radi 30 % a u turizmu i uslugama radi 29.9 %, ribarstvom se bavi 0.02 % stanovnika. Oko grada postoje brojne plantaže; vanilije, klinčića, kave, kakaovca, papra, cimeta i ličija. 
Antalaha je i regionalni centar je brodogradnje tradicionalnih drvenih šambeka.

Izvori
------

1. 1 2  2005 population estimates for cities in Madagascar, mongabay.com (pristupljeno: 25. 8. 2011.)
2. 1 2 3  „Antalaha histoire". antalaha. 2010. Arhivirano iz originala na datum 2011-08-30. Pristupljeno 8. 10. 2011.
3. ↑  „Antalaha - Hotels à Antalaha, capitale de la vanille, Madagascar". madadecouverte. 2010. Pristupljeno 8. 10. 2011.
4. ↑  „Radio Madagascar - RNA : Radio & Télévision à Antalaha, Madagascar". RNA. 2010. Pristupljeno 8. 10. 2011.
5. ↑  Madagaskars Vanille-Zentrum verwüstet, *Frankfurter Allgemeine Zeitung*  16. mart 2007. (pristupljeno 12. 10. 2011.)
6. ↑  Tropischer Wirbelsturm 19S Indlala 12.-16. 03. 2007
7. ↑  Antsirabato Airport, Antalaha, Madagascar

Povezano
--------

* Popis gradova na Madagaskaru

Vanjske veze
------------

* Antalaha Arhivirano 2011-10-30 na Wayback Machine-u ()
* École Primaire Française d’Antalaha Arhivirano 2011-10-12 na Wayback Machine-u ()

***Antalaha*** na Wikimedijinoj ostavi